Ուելսի_արքայադուստր_Շառլոտա
Վաղ տարիներ
1805 թվականին թագավորն սկսել է պլաններ կառուցել Շառլոտային կրթության վերաբերյալ և իր միակ օրինական թոռնուհու համար վարձել է ուսուցիչների խումբ՝ եպիսկոպոս Էքսերեթի գլխավորությամբ, որը պետք է աղջկան ուղղության տար հավատի հարցերում, ինչն էլ իր հերթին, ինչպես կարծում էր թագավոր Գեորգը, Շառլոտա Ավգուստան պետք է պաշտպաներ թագուհու կարգավիճակում։ Թագավորը հույս է ունեցել, որ ուսուցիչները կկարողանան «պատիվ տալ նրան, իրենց հարաբերություններն ավելի մտերմիկ դարձնել և ծանոթացնել նրան դոմինիոնների հետ, որոնց նա հետագայում պետք է կառավարի»։ Այս հրահանգները մեծ տպավորություն չեն թողել Շառլոտա Ավգուստային վրա, որն իր համար հստակ որոշել էր, որ կսովորի այն, ինչ ինքը կուզի։ Արքայադուստրը տարված էր դաշնամուր նվագելով և որպես ուսուցիչ վարձված էր այդ ժամանակներում հայտնի դաշնակահարուհի և կոմպոզիտոր Ջեյն Մերի Գեսթը։ Թողնելով Կառլտոն հաուսը՝ արքայադստեր մայրը, այլևս զսպված չլինելով ամուսնական կարգավիճակով, սկսել է ազատ կյանք վարել։ Նա կազմակերպել է բազմամարդ ընդունելություններ և սիրախաղ է արել քաղաքական և ռազմական բազմաթիվ գործիչների հետ, ինչպես՝ ադմիրալ Սիդնի Սմիթի և Ջորջ Կանինգի։ Կարոլինայի այդօրինակ վարքը հանգեցրել է նրան, որ 1807 թվականին նա մեղադրվել է ամուսնու հետ գժտվելուց հետո այլ տղամարդկանց հետ սեռական կապեր ունենալու մեջ։ Այդ մեղադրանքի պատճառը Կարոլինայի յուրօրինակ կապվածությունն էր փոքրիկ Ուիլյամ Օսթինի հետ, որին նա վերցրել էր խնամակալության 1802 թվականին, և որն էլ բացատրում էին նրանով, որ տղան նրա սեփական երեխան էր այլ տղամարդուց։ Կարոլինայի ամուսինը հույս է ունեցել, որ այսպես կոչված «նրբանկատ հետաքննությունը», որն սկսվել էր 1806 թվականին, կարող է ամուսնական անհավատարմություն ապացուցել կնոջ կողմից, ինչը թույլ կտար իրեն՝ Գեորգին, ամուսնալուծության իրավունք ստանալ և արգելել Կարոլինային տեսնվել դստեր հետ։ Քննիչները չեն հարցաքննել ոչ Կարոլինային, ոչ նրա ենթադրյալ սիրեկաններին, որոնց թվում էին այնպիսի նշանավոր անձինք, ինչպես՝ ծովակալ Սիդնի Սմիթը, քաղաքագետ Ջորջ Կանինգը և նկարիչ Թոմաս Լոուրենսը, այլ կենտրոնացել են Ուելսի արքայադստեր ծառաների վրա։ Երբ ծառաներին հարցաքննել են Կարոլինայի ենթադրվող հղիության մասին, որոշ ծառաներ հաստատել են այն, բայց որոշներն էլ հերքել են։ Ծառաների մի մասը վստահ էր Կարոլինայի հղիության վերաբերյալ, իսկ մյուս մասը կասկածում էր՝ պնդելով, որ արքայադուստրն այնքան ավելորդ քաշ ուներ, որ չի կարելի հաստատ պնդել։ Ծառաները չեն կարողացել նշել Կարոլինայի ոչ մի սիրեկանի անուն, բայց նրա սպասավոր Ջոզեֆ Ռոբերթսը հայտարարել է, արքայադուստրը «շատ է սիրում սեքս»։ Շառլոտա Ավգուստան տեղյակ է եղել քննությունից։ Տասնամյա արքայադուստրը խորը վշտացած էր, երբ հանդիպել է մորը այգում, որը հետևելով արքայազնի հրահանգին, այն է թե՝ ոչ մի շփում չունենալ Շառլոտա Ավգուստայի հետ, ձևացրել է, թե չի նկատում դստերը։ Մեծ է եղել Գեորգի հիասթափությունը, երբ հետաքննող հանձնախումբը չի գտել որևէ ապացույց, որ Կարոլինան ծնունդ է տվել երկրորդ երեխայի, թեպետ նշվել է, որ արքայադստեր վարքը որոշ թյուրըմբռնումների տեղիք է տալիս։ Հետաքննության ժամանակ Կարոլինային շատ սիրող արքան հեռու է վանել նրան, սակայն երբ պարզ է դարձել, որ արքայադուստրը ոչ մի բանում մեղավոր չէ, կրկին սկսել է տեսակցել նրա հետ։ Քննության ավարտից հետո Գեորգը դժկամորեն թույլ է տվեցլ Շառլոտա Ավգուստային հանդիպել մորը։ Հանդիպումները պետք է կայանային շաբաթվա մեջ միայն մեկ անգամ Կարոլինայի մոր ներկայությամբ Բլեքհիթում կամ էլ Քենսինգթոնում միայն այն պայմանով, որ աղջիկը որևէ շփում չի ունենա Ուիլյամ Օսթինի հետ։